吳中懷古十六韻
作者：張祜
朝代：唐

paragraphs: 萬里江連蜀，千山水占吳。
地形分楚塞，舟路控閩隅。
西北京華遠，東南王氣無。
未爲勾踐入，先是子胥殂。
國破重泉恨，天迷兆庶乎。
黑煙宗廟廢，紅艷美人駈。
舊戰儲宮盡，新加太宰誅。
拆言江北死，羞面角東途。
假僨屍猶泊，教懸骨未枯。
墮釵殘玉鷰，穿墓得金鳧。
苑樹深行鹿，閶門逈噪烏。
夜陰生越絕，秋色遍姑蘇。
羣邑空遺跡，山川是廢圖。
六朝人已去，三國事應殊。
欲下金陵泣，還爲建業吁。
傷心此時意，狂乞賴麻襦。
（本卷均見南宋蜀刻本《張承吉文集》卷九。
）。